കള്ളപ്പണം വെളുപ്പിക്കല്: മഹാരാഷ്ട്ര മുന് ആഭ്യന്തര മന്ത്രി അനില് ദേശ്മുഖ് അറസ്റ്റില് മുംബൈ: മഹാരാഷ്ട്ര മുന് ആഭ്യന്തര മന്ത്രി അനില് ദേശ്മുഖിനെ എന്ഫോഴ്സമെന്റ് ഡയറക്ടറേറ്റ് ഇഡി അറസ്റ്റ് ചെയ്തു. സാമ്ബത്തിക ഇടപാട് കേസില് 12 മണിക്കൂര് നീണ്ട ചോദ്യം ചെയ്യലുകള്ക്ക് ഒടുവിലാണ് അറസ്റ്റ്. ആഭ്യന്തര മന്ത്രിയായിരിക്കെ പൊലീസുകാരെ ഉപയോഗിച്ച് പണപിരിവ് നടത്തി 100 കോടി രൂപ കൈക്കൂലി ആവശ്യപ്പെട്ട സംഭവവുമായി ബന്ധപ്പെട്ട് കള്ളപ്പണം വെളുപ്പിക്കല് കേസിലാണ് അറസ്റ്റ്. ഇന്ന് അദ്ദേഹത്തെ കോടതിയില് ഹാജരാക്കും. കേസില് ചോദ്യംചെയ്യലിന് ഹാജരാകാന് ആവശ്യപ്പെട്ട് പലതവണ ഇഡി നോട്ടീസ് അയച്ചിരുന്നെങ്കിലും അനില് ദേശ്മുഖ് ഹാജരായിരുന്നില്ല. ചോദ്യം ചെയ്യലിന് ഹാജരാകുന്നതിനെതിരെ ദേശ്മുഖ് നല്കിയ ഹര്ജി കഴിഞ്ഞ ആഴ്ച ബോംബെ ഹൈക്കോടതി തള്ളിയിരുന്നു. ഇതിനുപിന്നാലെയാണ് ദേശ്മുഖ് ചോദ്യം ചെയ്യലിന് ഹാജരായത്. ശരദ് പവാറിന്റെ നേതൃത്വത്തിലുള്ള നാഷണലിസ്റ്റ് കോണ്ഗ്രസ് പാര്ട്ടി നേതാവാണ് അനില് ദേശ്മുഖ്. പൊലീസുകാരെ ഉപയോഗിച്ച് ഇയാള് വ്യവസായികളെ ഭീഷണിപ്പെടുത്തി എല്ലാ മാസവും നൂറ് കോടി രൂപ പിരിക്കാന് ശ്രമിച്ചെന്ന മുന് ബോംബെ പൊലീസ് കമ്മീഷണര് പരംബീര് സിംഗിന്റെ വെളിപ്പെടുത്തലോടെയാണ് കേസിന്റെ തുടക്കം. കേസില് ദേശ്മുഖിന്റെ പേഴ്സനല് സെക്രട്ടറി സഞ്ജീവ് പലാന്ഡെ, പേഴ്സനല് അസിസ്റ്റന്റ് കുന്ദന് ഷിന്ഡെ എന്നിവരെ ജൂണില് അറസ്റ്റുചെയ്തിരുന്നു.